**ΗΜΕΡΙΔΕΣ ΕΝΗΜΕΡΩΣΗΣ ΚΑΙ ΔΙΚΤΥΩΣΗΣ 2022**

**Έργο LIFE GrIn**

Μετά από μία σειρά τεχνικών διαδικτυακών συναντήσεων με δήμους, κατά τη διάρκεια της πανδημίας, το έργο LIFE GrIn ξεκίνησε τις **δια ζώσης Ημερίδες Ενημέρωσης και Δικτύωσης, με θέμα τη Θεσμοθέτηση της Διαχείρισης Αστικού Πρασίνου για την προσαρμογή στην Κλιματική Αλλαγή.**

Στο πλαίσιο του έργου η ΚΕΔΕ έχει διαμορφώσει ένα δίκτυο δήμων που κατ αρχάς θα φιλοξενήσουν τις ημερίδες. Σε συνεργασία με το Υπουργείο Ενέργειας και Περιβάλλοντος και με τους υπόλοιπους εταίρους, στις Ημερίδες **παρουσιάζεται το έργο και η φιλοσοφία του προγράμματος LIFE GrIn, καθώς και τα σημαντικότερα παραδοτέα του**. Ακολουθεί επίσης ειδική **συνάντηση με τους τεχνικούς** (τόσο του δήμου φιλοξενίας όσο και των δήμων της οικείας περιφέρειας) **για την εξοικείωση χρήσης της πλατφόρμας καταγραφής αστικών χώρων πρασίνου** που θα παραδώσει το έργο στους ΟΤΑ της χώρας.

**Η πρώτη Ημερίδα** πραγματοποιήθηκε **στο Δήμο Θεσσαλονίκης στις 11.10**, όπου συμμετείχαν εκπρόσωποι και άλλων έργων LIFE που υλοποιούνται στη Θεσσαλονίκη και παρουσίασαν τα αποτελέσματά τους. **Η δεύτερη στις 11.11 στο Δήμο Τρικκαίων**, παρουσία του Υπουργού Ενέργειας και Περιβάλλοντος κ. Σκρέκα και του Προέδρου της ΚΕΔΕ κ. Παπαστεργίου, σε διοργάνωση του ΥΠ.ΕΝ, ενώ έπεται **στα Ιωάννινα η τρίτη στην σειρά Ημερίδα Ενημέρωσης στις 25.11**. Η ΚΕΔΕ κοινοποιεί την πρόσκληση σε όλους τους οικείους δήμους της περιφέρειας.

**Οι βασικές Ημερίδες είναι τουλάχιστον 10**, και αναλόγως των εξελίξεων και του ενδιαφέροντος το δίκτυο δήμων μπορεί να διευρυνθεί. Σε κάθε περίπτωση η ΚΕΔΕ ενημερώνει σταθερά, μέσω της ιστοσελίδας της και των κοινωνικών δικτύων, τους ΟΤΑ της χώρας για τις εξελίξεις του έργου και τις επερχόμενες Ημερίδες Ενημέρωσης ενώ είναι στη διάθεση του κοινού για κάθε σχετικό αίτημα. Επιπλέον στα τέλη του έτους θα σταλεί σε όλους τους ΟΤΑ υλικό, σε μορφή φυλλαδίων, όπου θα περιγράφονται με λεπτομέρεια τα πιλοτικά δοκιμασμένα παραδοτέα του έργου. **Το έργο ολοκληρώνεται τον Μάρτιο του 2024** ενώ η ΚΕΔΕ έχει επιπλέον αναλάβει την ευθύνη διοργάνωσης του τελικού Συνεδρίου.

*Για το έργο μπορείτε να ενημερώνεστε και στις κάτωθι διευθύνσεις :*

* [*https://lifegrin.gr/networking-day-on-the-institutionalization-of-urban-greenery-management/?lang=el*](https://lifegrin.gr/networking-day-on-the-institutionalization-of-urban-greenery-management/?lang=el)
* [*https://kede.gr/category/diethneis-scheseis-evropaika-programmata-kede/evropaika-programmata-tis-kede/*](https://kede.gr/category/diethneis-scheseis-evropaika-programmata-kede/evropaika-programmata-tis-kede/)
* [*https://ypen.gov.gr/perivallon/dasi/programmata-life/life-grin-proothisi-tis-ensomatosis-prasinon/*](https://ypen.gov.gr/perivallon/dasi/programmata-life/life-grin-proothisi-tis-ensomatosis-prasinon/)

***Χαμακιώτη Δέσποινα***

*Ευρ. Προγράμματα*

*Διεθνείς Σχέσεις ΚΕΔΕ*